Schweizerisches Wirtschaftsarchiv
S Schwizerische Wirtschaftsarchiv (SWA) isch es Archiv z Basel.

Es dokumentiert d Wirtschaftsgschicht und d Wirtschaftspolitik vo dr Schwiz und sicheret Archiv vo dr brivate Wirtschaft. Es befindet sich am 	Peter Merian-Wääg 6 und isch dr Baasler Uniwersidäätsbibliothek aagliideret. Sit 1980 isch s au under em Dobbelnaame WWZ-Bibliothek/Schweizerisches Wirtschaftsarchiv bekannt.

S Archiv isch äins vo dr Kulturgüeter im Kanton Basel-Stadt Baasel, wo nazionali Bedütig häi.

Dr Ufdraag 
S SWA isch s nazionale Kompetänzzentrum für Wirtschaftsinformazion und Wirtschaftsgschicht. Zämme mit dr
Bibliothek vom Wirtschaftswüsseschaftlige Zentrum vo dr Uniwersidäät Baasel (WWZ) isch s en integrierte Betriib vo Archiv, Bibliothek und Dokumentazionsstell und stellt dr Forschig und dr Öffentlikäit aktuelli und historischi Informazione über d Wirtschaft in dr Schwiz zur Verfüegig. 

S SWA sammlet näbe de Firme- und Verbandsdokumentazione au organisazionsinterni Underlage vo Firme, Verbänd
und Instituzione, Noochläss vo Persone, wo für d Wirtschaft und d Wirtschaftspolitik vo dr Schwiz vo Bedütig gsi si, d Ortsgschichte vo alle Gmäinde in dr Schwiz und as EU-Informazionszentrum d Publikazione vo dr Öiropäische Union zu wirtschaftlige, politische und soziale Theme.

Gschicht 
Dr Staatsarchiwar Rudolf Wackernagel het scho 1877 aagfange, au nid-staatligi Archiiv ufznee und het en umfangriichi Sammlig vo Druckschrifte aagläit, wo d Basis vom hütige Archiiv bildet. S Wirtschaftsarchiiv isch 1910 as en Abdäilig vom Baasler Staatsarchiiv gründet worde. Under em erste, vollamtlige Archiwar, em Brofässer und Regierigsroot Fritz Mangold (1871-1944), isch ss SWA am Aafang vo de 1920er Joor vom Staatsarchiv abdrennt worde, isch aber au witer bis 1943 em Departemänt vom Innere vom Kanton Basel-Stadt understande. Denn isch s em Erziejigsdepartemänt understellt worde und het mee und mee si Rolle as Archiiv verloore.

1976 isch zur Öffentlige Bibliothek vo dr Uniwersidäät Baasel (UB) cho bis es 1988 mit dr Fachberiichsbibliothek für Wirtschafts- und Sozialwüsseschafte vom Wirtschaftswüsseschaftlige Zentrum vo dr Uni (WWZ) zämedoo worde isch und im Rosshof am Petersgrabe undercho isch. Vo denn aa het s "WWZ-Bibliothek/Schweizerisches Wirtschaftsarchiv" ghäisse. Die historische Archiiv si wider ufgwärtet worde und in de 20  Joor druf häi sich sini Bestand verdobblet.

Im Februar 2009 si d WWZ-Bibliothek und s SWA zämme mit dr Wirtschaftswüsseschaftlige Fakultäät vom Rosshof ins Jacob Burckhardt-Huus bim Baanhoof SBB züüglet. Sit 2013 häisse si "Universidäätsbibliothek Wirtschaft - Schwizerischs Wirtschaftsarchiiv" oder abkürzt "UB Wirtschaft - SWA".

Fuessnoote 

Uniwersidäät Baasel
Schweizerisches Wirtschaftsarchiv
Kulturguet vo nationaler Bedütig im Kanton Basel-Stadt